[Foto’s] Oud-SA’ner sterf ná fratsgolf gesin trefDie Bruynius-gesin (Foto: JustGiving-skarefinansieringswebwerf) Rudy Bruynius, oorspronklik van Johannesburg, is Vrydag dood nadat hy en sy gesin tydens ŉ vakansie in Newquay, in Cornwall, Engeland, deur ŉ fratsgolf van rotse meegesleur is. Rudy en sy vrou, Lisinda, wat in Pietermaritzburg gematrikuleer het, en hul kinders is deur die fratsgolf meegesleur. ŉ Woordvoerder van die kuswag het gesê Rudy is in die hospitaal oorlede. Die tweejarige McKayla is in ŉ kritieke toestand in die hospitaal. Die gesin, van Surrey, het glo op die rots gestaan en visvang toe hulle omstreeks 17:20 in die groot golwe meegesleur is. Rudy en McKayla is met ŉ lewensreddingsboot uit die water gehaal. Hulle is met helikopters na die Royal Cornwall-hospitaal geneem. McKayla is intussen glo na die Bristol-kinderhospitaal oorgeplaas. Sy is op ŉ ventilator geplaas en die omvang van moontlike breinskade is nog nie bekend nie. Lisinda is met ŉ waterponie na die kusgebied gebring. Die ander twee kinders kon self teen die rotse uitklim. Lisinda en die twee seuns het slegs geringe beserings opgedoen. Suid-Afrikaners en plaaslike inwoners in Cornwall het dadelik reageer op ŉ versoek om finansiële hulp. Madelein Jansen van Noordwyk, ŉ vriendin van Lisinda, het ŉ skarefinansieringsblad oopgemaak. “Lisinda en haar twee seuns is in Cornwall sonder enige finansiële bystand, met geen noodmaatreëls nie. Kan ons hulle asseblief help en vir hulle bid?” het sy geskryf. Daar is reeds meer as £15 000 ingesamel om Lisinda en die twee seuns te help. Volgens ŉ lewensredders was die seetoestande by Fistral-strand rof met rooi vlae wat swemmers gewaarsku het om versigtig te wees. Lees meer: Mirror, BBC